Адыгеир зэIукIэпIэшIу афэхъу — Голос Адыга\nАдыгеир зэIукIэпIэшIу афэхъу\nРедактор 04.04.2017 СПОРТЫР\nУрысые Федерацием кушъхьэфэчъэ спортымкIэ изэнэкъокъу Адыгэ Республикэм игъогухэм ащэ­кIо. Хэгъэгум ишъолъыр 40-м нахьыбэмэ къары­кIыгъэ бзылъфыгъэхэр зэIукIэгъухэм ахэлажьэх.\nЗэнэкъокъур зэрэрагъажьэ­рэм фэгъэхьыгъэ зэхахьэу Мые­къуапэ изыгъэпсэфыпIэ парк дэхьэгъум щызэхаща­гъэм нэбгырабэ щызэIукIагъ. Зэнэ­къокъухэм япащэу Анатолий Лелюк ипэублэ гущыIэ къыщы­хигъэщыгъ Урысыем щыцIэрыIо спортсменкэхэр Мыекъуапэ зэрэщызэIукIагъэхэр.\nАдыгэ Республикэм физ­куль­турэмкIэ ыкIи спортымкIэ и Ко­митет итхьаматэ игуадзэу Андрей Бородиным зэрэхигъэу­нэфыкIыгъэу, тиреспубликэ и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат, Правительст­вэм яшIуагъэкIэ кушъхьэфэчъэ спортымкIэ зэнэкъокъухэр дэ­гъоу Адыгеим щызэхащагъэх. Урысыем ишъолъыр 40-м ехъу­мэ къарыкIыгъэхэу спортсменки 120-рэ тиреспубликэ игъо­гухэм ­ащызэнэкъокъух.\nАпэрэ мафэм зэIукIэгъухэр «Мыекъуапэ — Джаджэ — Мыекъуапэ» зыфиIорэ гъогум гъэшIэгъонэу щыкIуагъэх. Санкт-Петербург щыщэу Анастасия Яковенкэм апэрэ чIыпIэр къыдихыгъ. Адыгэ Республикэм икомандэ хэтэу Светлана Кузнецовам ятIонэрэ чIыпIэр къыфагъэшъошагъ.\nМыекъуапэ икIыхи Апшеронскэ екIурэ гъогум спортсменкэхэр щызэнэкъокъугъэх. Кило­метрэ 87-рэ къызакIум Адыге­им щыщэу Елизавета Ошурко­вам тыжьын медалыр къыдихыгъ.\nКилометри 10 хъурэ гъогум тыгъуасэ щызэнэкъокъугъэх, Анастасия Яковенкэм апэрэ чIыпIэр ыхьыгъ, Светлана Куз­нецовар ятIонэрэ хъугъэ. Елизавета Ошурковар я 6-рэ чIы­пIэм щыI.\n— Урысыем изэнэкъокъу гъубдж мафэм тыухыщт, — къытиIуагъ Анатолий Лелюк. Мыекъопэ районым игъогухэм зэIукIэгъухэр ащыкIощтых.\nПредыдущая Уахътэм къыгъэуцурэ пшъэрылъхэм язэшIохын\nСледущая ШIушIагъэр къыотэжьы